**Ministru kabineta noteikumu projekta "Zemes kadastrālās uzmērīšanas un zemes ierīcības darbu veicēju sertifikācijas, sertifikāta darbības termiņa pagarināšanas un darbības uzraudzības cenrādis" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir noteikt mērnieka profesijas pārstāvju sertifikācijas un uzraudzības pakalpojumu, ko veic Ministru kabineta pilnvarotas sertificēšanas institūcijas, maksas apmēru.  Projekts stāsies spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Nekustamā īpašuma valsts kadastra likuma 29. panta 4.1 daļa un pārejas noteikumu 37. punkts.  Zemes ierīcības likuma 4. panta 4.1 daļa un pārejas noteikumu 11. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2016. gada 23. novembra likums "Grozījumi likumā "Par nodokļiem un nodevām"", 2016. gada 23. novembra likums "Grozījumi Nekustamā īpašuma valsts kadastra likumā" (likumprojekts Nr: 673/Lp12) un 2016. gada 23. novembra likums "Grozījumi Zemes ierīcības likumā" (likumprojekts Nr: 671/Lp12) paredz no 2017. gada 1. janvāra atteikties no valsts nodevas iekasēšanas par zemes ierīcības darbu un zemes kadastrālās uzmērīšanas darbu sertifikāta izsniegšanu vai sertifikāta darbības termiņa pagarināšanu, to aizstājot ar sertificēšanas institūcijas maksas pakalpojumu, kura apmēru noteiks Ministru kabineta noteikumi atbilstoši Valsts pārvaldes iekārtas likuma 43.1 panta otrajai daļai.  Vienlaikus minētie grozījumi Nekustamā īpašuma valsts kadastra likumā un Zemes ierīcības likumā paredz deleģējumu Ministru kabinetam līdz 2017. gada 30. aprīlim apstiprināt maksas pakalpojumu cenrādi par zemes kadastrālās uzmērīšanas un zemes ierīcības darbu veicēju sertifikāciju, sertifikāta darbības termiņa pagarināšanu un sertificēto personu darbības uzraudzību.  Tāpat kā 2016. gada 23. novembra grozījumi Nekustamā īpašuma valsts kadastra likumā un Zemes ierīcības likumā, arī 2016. gada 23. novembra likums "Grozījumi Ģeotelpiskās informācijas likumā" (likumprojekts Nr: 672/Lp12), kā sastāvdaļa tika iekļauti likumprojekta "Par valsts budžetu 2017. gadam" paketē, tādēļ tika pieņemti steidzamības kārtībā. Likumprojektu mērķis bija atteikties no valsts nodevas iekasēšanas par kadastrālās uzmērīšanas, zemes ierīcības un ģeodēzisko darbu sertifikāta izsniegšanu vai sertifikāta darbības termiņa pagarināšanu, to aizstājot ar sertificēšanas institūcijas maksas pakalpojumu, kura apmēru noteiks Ministru kabineta noteikumi atbilstoši Valsts pārvaldes iekārtas likuma 43.1 panta otrajai daļai, kas paredz, ka Latvijas Republikas valsts pārvaldes uzdevuma ietvaros privātpersonu sniegto pakalpojumu maksas apmēru vai tā noteikšanas un apstiprināšanas kārtību, kā arī atbrīvojumus nosaka Ministru kabinets.  2016. gada 23. novembra grozījumi Nekustamā īpašuma valsts kadastra likumā un Zemes ierīcības likumā, pamatojoties uz Saeimas Juridiskā biroja atzinumu, paredz speciālo deleģējumu, kura mērķis, atbilstoši Saeimas Juridiskā biroja skaidrojumam, bija ierobežot cenu konkurenci par sertifikāta izsniegšanu sertificēšanas institūciju starpā, palielinoties sertificēšanas institūciju skaitam. Speciālais deleģējums pamatots ar to, ka Nekustamā īpašuma valsts kadastra likuma 29. panta otrā daļa paredz, ka sertifikātu zemes kadastrālajam uzmērītājam izsniedz vai atsaka izsniegt, sertifikāta darbību aptur vai atjauno, sertifikāta darbības termiņu pagarina vai atsaka to pagarināt un sertifikātu anulē Ministru kabineta pilnvarota sertificēšanas institūcija, kas būtu par pamatu uzskatīt sertifikāta izsniegšanu par valsts deleģēto funkciju. Analoģiska norma attiecībā uz pilnvarojuma nepieciešamību ir paredzēta arī Zemes ierīcības likuma 4. panta otrajā daļā. Savukārt, 2016. gada 23. novembra likumā "Grozījumi Ģeotelpiskās informācijas likumā" speciālais deleģējums Ministru kabinetam apstiprināt sertificēšanas maksas pakalpojuma cenrādi iekļauts netika, jo Ģeotelpiskās informācijas likums tolaik (un arī šobrīd) neparedzēja deleģējumu Ministru kabinetam pilnvarot sertificēšanas institūciju ģeodēzijas jomā.  Papildus norādāms, ka pamatojoties uz Valsts kontroles revīzijas ziņojumā "Vai valstī tiek īstenota efektīva uzraudzība pār zemes kadastrālās uzmērīšanas pakalpojumu sniegšanu?" (apstiprināts ar Valsts kontroles 02.02.2018. lēmumu Nr. 2.4.1.‑7/2017.) akcentēto, ka mērnieku sertificēšana uzticēta privāto tiesību subjektiem, kuru primārais mērķis ir peļņas gūšana un kuru pieeja uzraudzības procesa īstenošanā un normatīvo aktu prasību piemērošanā ir atšķirīga, Tieslietu ministrija izstrādāja informatīvo ziņojumu "Par atbildības izvērtējumu zemes kadastrālās uzmērīšanas, zemes ierīcības un ģeodēzisko darbu jomā" (turpmāk – Informatīvais ziņojums), kas tika apstiprināts Ministru kabineta 2019. gada 10. decembra sēdē. Ar Informatīvo ziņojumu risinātas Valsts kontroles akcentētās problēmas, paredzot uzdevumu Tieslietu ministrijai sadarbībā ar Aizsardzības ministriju izstrādāt grozījumus normatīvajos aktos, nosakot, ka turpmāk personu sertificēšanu zemes kadastrālās uzmērīšanas, zemes ierīcības un ģeodēziskās darbības jomā veiks mērniecības jomā esošas profesionālās organizācijas izveidots sertifikācijas centrs.  Šobrīd sertifikāti mērniecības jomā atbilstoši Ministru kabineta 2010. gada 1. novembra noteikumiem Nr. 1011 "Personu sertificēšanas un sertificēto personu uzraudzības kārtība ģeodēzijā, zemes ierīcībā un zemes kadastrālajā uzmērīšanā" tiek izsniegti ne tikai zemes kadastrālās uzmērīšanas darbu un zemes ierīcības darbu jomā, bet arī ģeodēzijā. Minētais liecina par mērniecības jomas vienotību un nedalāmību, proti, mērniecības nozare (kadastrālā uzmērīšana, zemes ierīcība un ģeodēzija) ir vienota un nav skatāma šauri un sadrumstaloti.  Lai izpildītu minēto uzdevumu, tiek izstrādāti grozījumi Ministru kabineta 2010. gada 10. augusta noteikumos Nr. 764 "Noteikumi par sertificēšanas institūcijām, kuras izsniedz sertifikātu zemes kadastrālajam uzmērītājam un zemes ierīcības darbu veicējam" (turpmāk – noteikumi Nr. 764), kas, ievērojot Nekustamā īpašuma valsts kadastra likumā un Zemes ierīcības likumā noteikto deleģējumu, nosaka institūcijas, kuras Ministru kabinets pilnvaro zemes kadastrālās uzmērīšanas un zemes ierīcības jomā veikt zemes kadastrālo uzmērītāju un zemes ierīcības darbu veicēju sertifikāciju. Minētie grozījumi paredzēs, ka turpmāk personu sertificēšanu zemes kadastrālās uzmērīšanas un zemes ierīcības jomā veiks mērniecības jomā esošas profesionālās organizācijas izveidots sertifikācijas centrs, kas, saskaņā ar šobrīd spēkā esošo pilnvarojumu noteikumos Nr. 764 ir Latvijas Mērnieku biedrības Sertifikācijas centrs, tādēļ projekts sagatavots, izmantojot tā iesniegtos aprēķinus.  Vienlaikus, jāņem vērā, ka ar pilnvarojumu (deleģējumu) jāsaprot ne tikai viena konkrēta, lakoniska tiesību norma, bet paša likuma būtība un mērķi. Turklāt, noskaidrojot pilnvarojuma (deleģējuma) apjomu, jāņem vērā arī konkrētās nozares specifika, kuru likumdevējs uzdevis reglamentēt Ministru kabinetam.  Vērtējot 2016. gada 23. novembra grozījumus Nekustamā īpašuma valsts kadastra likumā un Zemes ierīcības likumā, var secināt, ka likumdevēja mērķis bija paredzēt speciālo deleģējumu cenu konkurences par sertifikāta izsniegšanu sertificēšanas institūciju starpā, palielinoties sertificēšanas institūciju skaitam, ierobežošanai. Ņemot vērā Informatīvo ziņojumu un no tā izrietošos uzdevumus mērniecības jomas harmonizēšanā, analoģisks regulējums ar deleģējumu Ministru kabinetam pilnvarot attiecīgu sertificēšanas institūciju un apstiprināt tās maksas pakalpojumu cenrādi, nepieciešams arī Ģeotelpiskās informācijas likumā. Šobrīd saskaņā ar Ģeotelpiskās informācijas likuma 22. panta otro daļu sertifikātu ģeodēzisko darbu veicējam izsniedz Latvijas Nacionālajā akreditācijas birojā akreditēta sertificēšanas institūcija, neparedzot īpašu Ministru kabineta pilnvarojumu. Regulējumu par savstarpēji saistītajiem jautājumiem jāapvieno vienos Ministru kabineta noteikumos, tādējādi atvieglojot orientēšanos tiesiskajā regulējumā un nodrošinot tiesiskā regulējuma vienotību. Vēsturiski izveidojusies situācija, ka speciālistu sertifikācijai un darbības uzraudzībai zemes kadastrālās uzmērīšanas, zemes ierīcības un ģeodēzijas jomā nav vienota regulējuma, jo vienā no mērniecības jomas apakšnozarēm, proti, ģeodēzijā, iztrūkst deleģējums Ministru kabinetam pilnvarot ģeodēzistu sertificēšanas institūciju, tādējādi arī iztrūkstot deleģējumam Ministru kabinetam apstiprināt ģeodēzistu sertificēšanas un uzraudzības maksas pakalpojumu cenrādi. Iespējams izveidojušās nekonsekvences iemesls ir meklējams apstāklī, ka mērniecības jomas jautājumi atrodas divu dažādu ministriju kompetencē, proti, pār zemes kadastrālās uzmērīšanas un zemes ierīcības jomu atbildīgā ir Tieslietu ministrija, savukārt par ģeodēzijas jomu – Aizsardzības ministrija. Projekta izstrādes gaitā tika uzrunāta arī Aizsardzības ministrija, kas atbalsta mērniecības jomas harmonizēšanas nepieciešamību. Ņemot vērā minēto, mērniecības nozari ir nepieciešams harmonizēt, vienotus noteikumus par sertificēšanas institūcijām, kuras izsniedz sertifikātu mērnieka specialitātes pārstāvjiem, kā arī sertificēšanas maksas pakalpojumu apmēra regulēšanas nosacījumus attiecinot ne tikai uz zemes kadastrālās uzmērīšanas un zemes ierīcības darbu, bet arī ģeodēzisko darbu jomu.  Tādējādi Aizsardzības ministrijai ir nepieciešams izvērtēt nepieciešamību veikt attiecīgus grozījumus Ģeotelpiskās informācijas likumā, paredzot deleģējumu Ministru kabinetam pilnvarot sertificēšanas institūciju, kas ģeodēzisko darbu veicējam izsniedz vai atsaka izsniegt, aptur vai atjauno sertifikāta darbību, pagarina sertifikāta darbības termiņu vai atsaka to pagarināt un anulē sertifikātu, kā arī apstiprināt sertifikācijas un uzraudzības maksas pakalpojumu cenrādi.  Ievērojot minēto, projektam pievienotais Ministru kabineta sēdes protokollēmums paredz uzdevumu Aizsardzības ministrijai līdz 2021. gada 31. decembrim izstrādāt nepieciešamos Ģeotelpiskās informācijas likuma grozījumus, līdzīgi kā tas noteikts Nekustamā īpašuma valsts kadastra likuma 29. panta otrajā un 4.1 daļā un Zemes ierīcības likuma 4. panta otrajā un 4.1 daļā. Attiecīgi, pēc nepieciešamo Ģeotelpiskās informācijas likuma grozījumu veikšanas, būs nepieciešams veikt attiecīgus grozījumus arī zemes kadastrālās uzmērīšanas un zemes ierīcības darbu veicēju sertifikācijas, sertifikāta darbības termiņa pagarināšanas un darbības uzraudzības cenrādī, iekļaujot pakalpojumu aprēķinus arī ģeodēzijas specialitātē. Ievērojot, ka projekts paredz apstiprināt maksas pakalpojumu cenrādi tikai divās sertificētajās jomās – zemes kadastrālajā uzmērīšanā un zemes ierīcībā, līdz projektam pievienotajā Ministru kabineta sēdes protokollēmumā dotā uzdevuma izpildei (grozījumu izdarīšanai Ģeotelpiskās informācijas likumā) attiecībā uz ģeodēzijas jomu saglabājama līdzšinēja sertificēšanas, kā arī sertifikācijas un uzraudzības maksas pakalpojumu saņemšanas kārtība.  Papildus minētajam jānorāda, ka ar projektu noteiktais maksas pakalpojumu cenrādis būs jāpiemēro vienādi visām sertificēšanas institūcijām, kas veic zemes kadastrālās uzmērīšanas un zemes ierīcības darbu veicēju sertifikāciju.  Institūcijām, kas veic profesionālās darbības uzraudzību un profesionālās kvalifikācijas atzīšanu reglamentētajās profesijās, ir jāveic arī Ministru kabineta 2006. gada 14. februāra noteikumos Nr. 128 "Noteikumi par institūcijām, kas izsniedz Latvijas Republikas iedzīvotājiem nepieciešamos dokumentus viņu profesionālās kvalifikācijas atzīšanai ārvalstīs, un šo dokumentu izsniegšanas kārtību" (turpmāk – noteikumi Nr. 128) noteiktos pienākumus. Saskaņā ar noteikumiem Nr. 128 personām viņu profesionālās kvalifikācijas atzīšanai ārvalstīs ir jāizsniedz vairāki dokumenti atbilstoši personas pieprasījumam:  1) dokumenti, kuri apliecina personas tiesības darboties Latvijas Republikā reglamentētā profesijā, pamatojoties uz atbilstošu profesionālo kvalifikāciju;  2) dokumenti, kuri apliecina personas profesionālo pieredzi Latvijas Republikā reglamentētā profesijā;  3) dokumenti, kuri apliecina, ka personai nav atņemtas vai ierobežotas tiesības darboties Latvijas Republikā reglamentētā profesijā profesionālu pārkāpumu vai noziedzīgu nodarījumu dēļ  Tā kā paralēli šim projektam tiek izstrādāti arī grozījumi noteikumos Nr. 764 noteikto pilnvaroto sertificēšanas institūciju sarakstā, projekts tika izstrādāts, ņemot vērā noteikumos Nr. 764 šobrīd vienīgās pilnvarotās profesionālās organizācijas sertificēšanas centra (Latvijas Mērnieku biedrības Sertifikācijas centra) iesniegtos aprēķinus.  Saskaņā ar Pievienotās vērtības nodokļa likuma 3. panta astoto daļu privātpersonas, kuras saskaņā ar Valsts pārvaldes iekārtas likumu pilda tām deleģētus valsts pārvaldes uzdevumus, neuzskata par nodokļa maksātājiem attiecībā uz tām darbībām vai darījumiem, kuros tās iesaistās valsts pārvaldes funkciju vai uzdevumu pildīšanā.  **Projekts nosaka maksu par:**  1. sertificēšanu vienā sertifikācijas jomā 150 *euro* apmērā bez PVN;  2. maksu par sertifikāta darbības termiņa pagarināšanu vienā sertifikācijas jomā 50 *euro* apmērā bez PVN;  3. maksu par sertificētās personas darbības uzraudzību zemes ierīcības sertifikācijas jomā gadā 97,49 *euro* apmērā bez PVN;  4. maksu par sertificētās personas darbības uzraudzību zemes kadastrālās uzmērīšanas sertifikācijas jomā gadā 194,13 *euro* apmērā bez PVN.  **1. Sertificēšanas vienā sertifikācijas jomā maksas pakalpojuma izcenojumu aprēķins:**  Maksa par sertificēšanu ir noteikta par vienu darbību.  Maksa par sertificēšanu vienā sertifikācijas jomā sastāv no teorijas un praktiskā eksāmena nodrošināšanas, kā arī to sagatavošanas, labošanas un pārrunu veikšanas izmaksām, un administratīvajām izmaksām (t.sk. telpu nomas izmaksām).   |  |  |  |  | | --- | --- | --- | --- | | Pārbaudes nosaukums | stundu skaits | Stundas likme, EUR (ar IIN (iedzīvotāju ienākuma nodoklis)) | Kopā, EUR | | Teorijas eksāmens | 1 | 25,0 | 25,00 | | Praktiskais eksāmens | 2 | 25,00 | 50,00 | | Eksāmena sagatavošana, labošana un pārrunas | 2 | 25,00 | 50,00 | | Administratīvie izdevumi (t.sk. telpa) | 2 | 12,50 | 25,00 | | **Maksas pakalpojuma izcenojums** |  |  | **150,00** |   **2. Sertifikāta darbības termiņa pagarināšanas maksas pakalpojuma izcenojuma aprēķins:**  Maksa par sertifikāta darbības termiņa pagarināšanu ir noteikta par vienu darbību.   |  |  |  |  | | --- | --- | --- | --- | | Pārbaudes nosaukums | stundu skaits | Stundas likme, EUR (ar IIN (iedzīvotāju ienākuma nodoklis)) | Kopā, EUR | | Dokumentu izvērtēšana | 1 | 25,00 | 25,00 | | Administratīvie izdevumi (t.sk. telpa) | 2 | 12,50 | 25,00 | | **Maksas pakalpojuma izcenojums** |  |  | **50,00** |   **3. Sertificēto personu darbības uzraudzības izmaksu aprēķini, atkarībā no sertifikācijas jomas**  Maksa par sertificētās personas darbības uzraudzību, ņemot vērā atšķirīgo uzraudzības apjomu un ar to saistītās izmaksas, ir noteikta atšķirīgi, atkarībā no sertifikācijas jomas.  Projektā iekļauto izmaksu noteikšanā ievērots tas, ka katrā sertificējamā jomā vērtē riskus, nepieciešamo darbu apjomu uzraudzībā un sūdzību izskatīšanā. Zemes ierīcības darbi ietver mazākus riskus un uzraudzībai nepieciešamo laiku, kā tas ir zemes kadastrālās uzmērīšanas (un arī ģeodēzijas) darbos. Tāpat zemes ierīcības darbos sūdzību skaits ar ietekmi uz trešajām personām, saskaņā ar mērniecības jomas profesionālās organizācijas sertifikācijas centra sniegto informāciju, ir niecīgs iepriekšējā sertifikācijas periodā (~10 gadi).  Zemes kadastrālās uzmērīšanas darbu uzraudzības izmaksas noteiktas augstākas, jo šajā jomā uzraudzība veicama apvidū, kas prasa papildu izmaksas ekspertiem (laiks, instrumentu īre/amortizācija, transporta izdevumi, u.c.). Darbību veikšana no uzraudzības viedokļa zemes kadastrālās uzmērīšanas darbos un ģeodēziskajos darbos ir faktiski identiskas (ģeodēzisko darbu veicējiem ir lielāks izpildāmo darbu skaits un specifika, savukārt, zemes kadastrālās uzmērīšanas darbos ir novērojams lielāks sūdzību skaits un bieži arī ietekme uz trešajām personām, salīdzinājumā ar zemes ierīcības darbu jomu).  **3.1. Sertificētās personas darbības uzraudzības zemes ierīcības sertifikācijas jomā maksas pakalpojuma izcenojuma aprēķins:**   |  |  | | --- | --- | | Izmaksu veids | Izmaksu apjoms, *euro* | | Tiešās izmaksas | | | Ārējo ekspertu pakalpojumu izdevumi | 47,12 | | Tiešās izmaksas kopā: | 47,12 | | Netiešās izmaksas | | | Atlīdzība | 36,60 | | Kancelejas preces | 0,50 | | Sakaru, apdrošināšanas un biroja pakalpojumi | 11,81 | | Akreditācijas izdevumi | 1,46 | | Netiešās izmaksas kopā: | 50,36 | | Pakalpojuma izmaksas kopā: | 97,49 |   **3.2. Sertificētās personas darbības uzraudzības zemes kadastrālās uzmērīšanas sertifikācijas jomā maksas pakalpojuma izcenojuma aprēķins:**   |  |  | | --- | --- | | Izmaksu veids | Izmaksu apjoms, *euro* | | Tiešās izmaksas | | | Ārējo ekspertu pakalpojumu izdevumi | 142,68 | | Tiešās izmaksas kopā: | 142,68 | | Netiešās izmaksas | | | Atlīdzība | 37,39 | | Kancelejas preces | 0,51 | | Sakaru, apdrošināšanas un biroja pakalpojumi | 12,06 | | Akreditācijas izdevumi | 1,49 | | Netiešās izmaksas kopā: | 51,45 | | Pakalpojuma izmaksas kopā: | 194,13 |   Ārējā eksperta izmaksas ietver transporta izdevumus, instrumentu nomu un amortizāciju, datu apstrādes vai grafisko programmu nomas izmaksas, u.c. Visu uzskaitīto nodrošina pats eksperts (šīs izmaksas sedz eksperts). Zemes kadastrālās uzmērīšanas darbiem un ģeodēziskiem darbiem tiek veikti kontrolmērījumi apvidū. Ekspertam tas vidēji var prasīt 8 stundas apvidū un 8 stundas kamerālie darbi (sagatavošanās, rezultātu apstrāde, apraksts un atzinuma sagatavošana). Zemes ierīcības darbu izvērtēšana prasa kamerālo darbu resursus un mazāku stundu skaitu - līdz 6 stundām. Sūdzību izskatīšanas laiks ir individuāls un atkarīgs no sūdzības apjoma un specifikas. Esošā pieredze liecina, ka zemes kadastrālās uzmērīšanas un ģeodēzisko darbu sūdzību izskatīšana prasa 14-20 stundas. Tie ir arī juridiskie pakalpojumi - konsultācijas vai citi juridiski ārpakalpojumi atsevišķu, komplicētu sūdzību, tiesvedību un ekspertīžu gadījumos. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Latvijas Mērnieku biedrības Sertifikācijas centrs, Aizsardzības ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zemes ierīcībā un zemes kadastrālajā uzmērīšanā sertificētās personas, personas, kas vēlas iegūt sertifikātu zemes ierīcībā un zemes kadastrālajā uzmērīšanā, Latvijas Mērnieku biedrības Sertifikācijas centrs, SIA “Sertifikācijas centrs”. |
| 2. | Tiesiskā regulējuma ietekme uz tautsaimniecību un administratīvo slogu | Projekts nerada ietekmi uz tautsaimniecību un administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Atbilstoši Ministru kabineta 2019. gada 10. decembra sēdes protokola Nr. 57 92. § "Informatīvais ziņojums "Par atbildības izvērtējumu zemes kadastrālās uzmērīšanas, zemes ierīcības un ģeodēzisko darbu jomā"" 4. punktā dotajam uzdevumam Tieslietu ministrijai sadarbībā ar Aizsardzības ministriju jāizstrādā grozījumi normatīvajos aktos, paredzot, ka personu sertificēšanu zemes kadastrālās uzmērīšanas, zemes ierīcības un ģeodēziskās darbības jomā veic šajā jomā esoša profesionālā organizācija, un tieslietu ministram attiecīgus projektus noteiktā kārtībā jaiesniedz izskatīšanai Ministru kabinetā. Ņemot vērā minēto, tiek izstrādāti grozījumi noteikumos Nr. 764, paredzot, ka turpmāk mērnieku sertificēšanu veiks mērnieku profesionālo organizāciju izveidoti sertificēšanas centri, tādējādi izpildot Ministru kabineta 2019. gada 10. decembra sēdes protokola Nr. 57 92. § "Informatīvais ziņojums "Par atbildības izvērtējumu zemes kadastrālās uzmērīšanas, zemes ierīcības un ģeodēzisko darbu jomā"" 4. punktā doto uzdevumu.  Ar mērķi harmonizēt un attiecībā uz visām specialitātēm mērniecības jomā noteikt vienotus noteikumus, projektam pievienotais Ministru kabineta sēdes protokollēmums paredz nepieciešamību Ģeotelpiskās informācijas likumā veikt attiecīgus grozījumus, paredzot deleģējumu Ministru kabinetam pilnvarot sertificēšanas institūciju arī ģeodēzijas jomā un apstiprināt tās maksas pakalpojumu cenrādi. |
| 2. | Atbildīgā institūcija | Attiecībā uz Ministru kabineta noteikumu projektu "Grozījumi Ministru kabineta 2010. gada 10. augusta noteikumos Nr. 764 "Noteikumi par sertificēšanas institūcijām, kuras izsniedz sertifikātu zemes kadastrālajam uzmērītājam un zemes ierīcības darbu veicējam"" atbildīgā ir Tieslietu ministrija un Aizsardzības ministrija.  Attiecībā uz grozījumiem Ģeotelpiskās informācijas likumā atbildīgā ir Aizsardzības ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pirms projekta izstrādes Tieslietu ministrija ir lūgusi Latvijas Mērnieku biedrības Sertifikācijas centram sniegt informāciju par institūcijas cenrādī iekļautā maksas pakalpojuma "sertifikācija vienā jomā", "profesionālās darbības uzraudzība vienā jomā" un "sertifikāta darbības termiņa pagarināšana vienā jomā" izcenojuma aprēķinu un ar šo pakalpojumu sniegšanu saistītos izdevumus. |
| 2. | Sabiedrības līdzdalība projekta izstrādē | Informācija par projektu un sabiedrības līdzdalības aktivitātēm 2020. gada 6. augustā tika ievietota Tieslietu ministrijas (<https://www.tm.gov.lv/lv/pazinojums-par-lidzdalibas-iespejam-ministru-kabineta-noteikumu-projektam-zemes-kadastralas-uzmerisanas-un-zemes-iericibas-darbu-veiceju-sertifikacijas-sertifikata-darbibas-termina-pagarinasanas-un-darbibas-uzraudzibas-cenradis>) un Valsts kancelejas (<https://www.mk.gov.lv/content/ministru-kabineta-diskusiju-dokumenti>) tīmekļvietnēs. Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam jebkurš sabiedrības pārstāvis varēja līdzdarboties projekta izstrādē, rakstiski sniedzot viedokli (iebildumus un priekšlikumus) par projektu. |
| 3. | Sabiedrības līdzdalības rezultāti | Sabiedrības pārstāvju viedokļi netika saņemti. |
| 4. | Cita informācija | Saskaņā ar Oficiālo publikāciju un tiesiskās informācijas likuma 7. pantā noteikto Ministru kabineta noteikumus izsludina, tos publicējot oficiālajā izdevumā "Latvijas Vēstnesis" (www.vestnesis.lv) un tie ir pieejami sistematizēti vortālā Likumi.lv (www.likumi.lv). |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Latvijas Mērnieku biedrības Sertifikācijas centrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiek veidotas. Esošu institūciju likvidācija vai reorganizācija netiek plānota. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

Reizina 67046137

Ingrida.Reizina@tm.gov.lv